Po Kréte druhý najväčší grécky ostrov Evia nazývaný tiež Euboja sužujú rozsiahle lesné požiare. Po tom, ako sa plamene vymkli spod kontroly, už evakuovali najmenej štyri dediny. Informoval o tom grécky spravodajský web Kathimerini. Záchranárom komplikuje situáciu, že najmä starší ľudia nie sú ochotní opustiť vlastné domovy.
Napriek tomu, že Gréci nasadili do boja s požiarmi množstvo techniky a stovky hasičov, nedarí sa im dostať požiare pod kontrolu. Na ostrov v Egejskom mori tak už boli vyslaní aj hasiči z Chorvátska či Talianska. Práve v týchto krajinách majú hasiči veľké skúsenosti s likvidáciou požiarov zo vzduchu.
Pozrite si, aký mrak dymu vznikol v dôsledku obrovských požiarov na gréckom ostrove:
Škody sú veľké
Problémom pre lietadlá a vrtuľníky, ktoré Gréci nasadili do boja s požiarmi, je, že sa nemôžu dostať blízko k zdroju požiaru. Oblasť je silno zadymená a situáciu neuľahčujú ani horúčavy.
Šíreniu lesných požiarov pomohol aj silný vietor. Ten by mal síce zajtra zoslabnúť, ale teplota vzduchu bude naďalej vysoká. Evakuáciu ľudí i prácu hasičov sťažuje hustý dym. Je vysoké riziko, že by sa mohol ktosi udusiť či nadýchať splodín.
Najmenej jeden hasič utrpel počas zásahu popáleniny na rukách a nohách. Najprv ho hospitalizovali v nemocnici v Chalkide a neskôr ho previezli do zdravotníckeho centra v Aténach, kde by si mali lekári lepšie poradiť s jeho popáleninami.
Okrem lesného porastu oheň už poškodil aj viaceré autá či stavby. Zatiaľ nie sú správy o tom, že by si vyžiadal aj obete na životoch.
FOTO: Ničivé požiare na gréckom ostrove
Slobodné médiá a nezávislá žurnalistika existujú aj vďaka Vám.